আফগানিস্তান
আফগানিস্তানের রাজধানী কাবুল দেশটির পূর্ব-কেন্দ্রীয় অঞ্চলে অবস্থিত। অন্যান্য প্রধান শহরের মধ্যে রয়েছে দক্ষিণের কান্দাহার, পশ্চিমের হেরত এবং উত্তরের মাজরে শরীফ। ছোট শহরগুলির মধ্যে আছে পূর্বের জালালাবাদ, কাবুলের উত্তরে অবস্থিত চারিকার, এবং উত্তরের কন্দোজ ও ফয়েজাবাদ। 
সোভিয়েত-আফগান যুদ্ধের সময়ে ও ১৯৮৯ সালে যুদ্ধ শেষ হওয়ার ঠিক পরে গ্রামাঞ্চল থেকে বহু মানুষ জনবসতিপূর্ণ শহরগুলোতে এসে নিরাপত্তার জন্য আশ্রয় নেয়। ১৯৮০-এর শেষের দিকে কাবুলের জনসংখ্যা বেড়ে প্রায় ২০ লক্ষ হয়ে যায়। তবে ১৯৯০-এর শুরুর দিকের গৃহযুদ্ধের সময় অনেক লোক বিধ্বস্ত কাবুল ছেড়ে পালিয়ে যায়; ফলে ১৯৯৩ সালে এর জনসংখ্যা দাঁড়ায় মাত্র ৭ লক্ষ। তবে ২০০১ সালের পর এর জনসংখ্যা আবার বেড়ে ২০ লক্ষে গিয়ে পৌঁছেছে। বেশির ভাগ শহরে পয়ঃনিষ্কাশন ব্যবস্থা, পানি শোধন ব্যবস্থা ও জনপরিবহন ব্যবস্থা নেই।
গাজনি
গাজ্‌নি পূর্ব আফগানিস্তানের শহর ও গাজ্‌নি প্রদেশের রাজধানী। শহরটি সমুদ্র সমতল থেকে ২২২০ মিটার উচ্চতায় একটি মালভূমির উপর অবস্থিত। গাজনি এর আশেপাশের অঞ্চলের খাদ্যশস্য, ফল, পশম ও পশুর চামড়ার একটি বাজার কেন্দ্র। শহরটি ইরান ও ভারতের মধ্যকার প্রাচীন বাণিজ্যপথের উপর অবস্থিত। গাজনির উত্তর-পূর্বে সামান্য দূরে পুরাতন গাজনি শহরের ধ্বংসাবশেষ অবস্থিত। এই ধ্বংসাবশেষের মধ্যে দুইটি মিনার গুরুত্বপূর্ণ। মিনার দুইটি প্রায় ৪৩ মিটার উঁচু এবং পরস্পর থেকে ৩৬৫ মিটার দূরত্বে অবস্থিত। মিনারে খোদিত লিপি অনুসারে গাজনিতে অবস্থানরত আফগান সুলতান মাহমুদ মিনার দুইটি নির্মাণ করেন। ১৮৪২ সালে প্রথম আফগান যুদ্ধের সময় ব্রিটিশ সেনারা বর্তমান শহরটি দখল করে।